Rolene bekommerd oor broer en skoonsus in China | Netwerk24
Deur Brümilda Swartbooi 21 Februarie 2020 15:10
Rolene Strauss en haar jonger broer, Johann, het nog altyd 'n goeie verhouding gehad, sê hul ma, Theresa.Foto: Instagram
Rolene Strauss se broer Johann en sy vrou, Ina, is in hul woonstel in China gestrand.Foto: Facebook/Rolene Strauss
Rolene Strauss vra in 'n inskrywing op sosiale media dat almal saam met haar vir haar broer en sy vrou in China bid.
Dié voormalige Mej. Suid-Afrika en Mej. Wêreld het Vrydag op sosiale media gesê haar hart is seer oor haar jonger broer, Johann, en sy vrou, Ina, wat weens Covid-19 in China gestrand is.
Haar ma, Theresa Strauss, het aan Netwerk24 gesê hulle het nog altyd 'n goeie broer-en-suster-verhouding gehad. Rolene tree soos 'n "tipiese ousus" teenoor Johann op, sê sy.
Volgens haar praat die familie danksy tegnologie bykans elke dag met Johann en Ina. Hoewel haar hande soms afgekap voel en sy na haar seun verlang, bemoedig die familie die jong paartjie in dié oproepe.
Hulle is al sowat vyf jaar saam en is verlede jaar in Februarie getroud. Volgens Theresa is dit 'n verligting om te weet dat hulle saam in China is.
Albei het aanvanklik skool gegee in die land, maar het sowat twee jaar gelede hul eie uitvoeronderneming daar begin. Theresa sê hul grootste bekommernis is die finansiële impak wat die virus op hul onderneming gaan hê aangesien baie ondernemings in China tot stilstand gekom het.
"Hulle is bekommerd oor hul onderneming wat stilstaan. Hulle voer na Suid-Afrika uit."
Theresa sê die twee het baie voorsorgmaatreëls wat hulle tref. Hulle bly in hul woonstel, dra maskers, ry alleen in hysbakke, dra handskoene en gebruik nie openbare vervoer nie.
Theresa sê sy besef dit is veiliger daar as om op 'n vliegtuig te klim en huiswaarts te keer. Die twee was verlede jaar in Desember in Suid-Afrika.
Lees ook: Coronavirus: Rolene Strauss se broer vasgekeer – hy praat uit China met HG
Sinenhlanhla Jimoh, woordvoerder van die nasionale instituut vir oordraagbare siektes (Nios), sê daar is nog geen gevalle van die virus in Suid-Afrika aangemeld nie.
Reuters berig die dodetal weens die virus het tot meer as 2 100 gestyg en meer as 74 000 mense is met die virus besmet.